Ramaphosa-ommekeer oor Strafhof ŉ ‘verleentheid’Pres. Cyril Ramaphosa. (Foto: Jairus Mmutle/GCIS) Die Demokratiese Alliansie sê pres. Cyril Ramaphosa se ommekeer oor die besluit om aan die Internasionale Strafhof te onttrek, is ŉ bewys van die “diep ideologiese verdeeldheid binne die ANC”. Dit volg ná die president ure nadat hy Dinsdag bevestig het dat die ANC se nasionale uitvoerende komitee (NUK) besluit het dat Suid-Afrika die Internasionale Strafhof moet verlaat, teruggekrabbel en gesê het dit was ŉ “kommunikasiefout”. Hy het vroeër die dag tydens ŉ nuuskonferensie saam met die president van Finland, Sauli Niinisto, gesê die regerende party het die besluit geneem dat dit wys is dat Suid-Afrika hom aan die Internasionale Strafhof onttrek. Hy het egter die aand laat ŉ verklaring uitgereik en gesê op grond van openbare bespreking en uitsprake oor Suid-Afrika se deelname aan die Internasionale Strafhof, “wil die presidensie dit duidelik maak dat Suid-Afrika ’n ondertekenaar van die Statuut van Rome bly en sal voortgaan om hom te beywer vir gelyke en konsekwente toepassing van internasionale reg”. Emma Louise Powell, die DA se skaduminister oor internasionale betrekkinge en samewerking, sê dié diplomatieke flater is ŉ teken van “die diep ideologiese verdeeldheid binne die ANC wat nou in volkleur vir die wêreld te sien is”. Powell wys daarop dat Russiese president Wladimir Poetin beskuldig word van die ontvoering van Oekraïense kinders ná sy land Oekraïene onwettig binnegeval het. “As ŉ mede-ondertekenaar van die statute van die Internasionale Strafhof sal Suid-Afrika dus verplig wees om te reageer op die lasbrief vir sy inhegtenisneming wat deur dié hof uitgereik is. Nieteenstaande Suid-Afrika se verpligtinge onder internasionale wetgewing, het die ANC gister die president se uitlatings benadruk en bygevoeg dat die vermeende oorlogsmisdadiger Wladimir Poetin “enige tyd welkom is in Suid-Afrika”. “Dit is duidelik dat Suid-Afrika geen vasgestelde buitelandse beleidsposisie het waarop hulle kan staatmaak as ŉ riglyn in sake van sulke ernstige belang nie. Ons president en sy ministers maak eerder besluite soos wat hulle gaan, en buig voor die ANC-faksie wat op enige gegewe dag die hardste skree.” Powell sê op grond van dié groot verleentheid moet Ramaphosa die wêreldgemeenskap verseker dat Suid-Afrika inderdaad sy wettige verpligtinge sal nakom en Poetin in hegtenis sal neem indien hy die Brics-beraad in Augustus bywoon. “Die DA sal voortgaan om die fakkel van vryheid, geregtigheid en demokrasie te laat skyn terwyl die ANC intussen ontrafel.”